宿西山修下元齋詠
作者：于鵠
朝代：唐

paragraphs: 幽人在何處，松檜深冥冥。
西峰望紫雲，知處安期生。
沐浴溪水暖，新衣禮仙名。
脫屐入靜堂，遶像隨禮行。
碧紗籠寒燈，長幡綴金鈴。
林下聽法人，起坐枯葉聲。
啓奏修律儀，天曙山鳥鳴。
分行布菅茅，列坐滿中庭。
持齋候撞鐘，玉函散寶經。
焚香開卷時，照耀金室明。
投簡石洞深，稱過上帝靈。
學道能苦心，自古無不成。